《闻人梅涧垩室》
元代·黄玠

垩室生白光，方广逾一丈。真元不受采，太素宁有象。

端居静众念，纳气入晃朗。翛翛麈尾拂，济济鹤羽氅。

高灯石月悬，浓熏暖云上。深雪拥梅花，思致足写仿。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。